《闻梁彦国别筑西山赋此寄怀四首 其一》
明代·区益

涉舟罗旁口，如过五盘溪。履险方在兹，白昼闻猿啼。

去去还登陆，改辙凌丹梯。垠堮入扳陟，烟霭仍凄迷。

历览随适意，得句凭轼题。薄采山中薇，足以充提携。

道入西宁县，眼中皆蒸藜。官仪初睹汉，夷俗遂宗齐。

四民各就业，郊垒无鼓鼙。词客时即次，羁旅成幽栖。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。